
ΕΘΝΙΚΗ ΤΡΑΠΕΖΑ ΤΗΣ ΕΛΛΑΔΟΣ

Απόστολος Ταμβακάκης
Διευθύνων Σύμβουλος του Ομίλου της Εθνικής Τράπεζας

(σημεία ομιλίας)
Η Εθνική Τράπεζα έχει ξεκινήσει εδώ και καιρό μία σειρά από πρωτοβουλίες εθνικής εμβέλειας για την ενίσχυση και την επανεκκίνηση της οικονομίας της χώρας.  Η ανάπτυξη της πράσινης οικονομίας αποτελεί μία ορθή και διακηρυγμένη πολιτική κατεύθυνση που συνεπάγεται νέες ευκαιρίες για την ελληνική οικονομία. Για να αξιοποιήσουμε αυτές τις ευκαιρίες, πρέπει να διαμορφώσουμε το πεδίο της πρακτικής εφαρμογής τους με επιχειρηματικούς όρους. Εμείς, στην Εθνική Τράπεζα, εργαζόμαστε προς τούτο. 

Επιτρέψτε μου να αναφέρω ορισμένα στοιχεία για την δραστηριότητα της Εθνικής σε αυτό το πεδίο, τα οποία δεν είναι τόσο γνωστά.


Η Εθνική Τράπεζα χρηματοδοτεί μεγάλες επενδύσεις συνολικής αξίας 1,44 δισ. ευρώ σε αιολικά και φωτοβολταϊκά πάρκα, μικρούς υδροηλεκτρικούς σταθμούς και μονάδες βιοαερίου και βιομάζας, με δανειοδότηση συνολικού ύψους 855 εκατ. ευρώ.  
Αυτές που έχουν ολοκληρωθεί και λειτουργούν αντιστοιχούν σε επενδύσεις αξίας 668 εκατ. ευρώ και παράγουν ηλεκτρική ενέργεια περίπου 460 Mw. Έτσι, με χρηματοδότηση της Εθνικής, σήμερα παράγεται το 43% της συνολικής ενέργειας από αιολικά, το 26% της συνολικής ενέργειας από φωτοβολταϊκά, το 12% της συνολικής ενέργειας από μικρά υδροηλεκτρικά και το 57% της συνολικής ενέργειας της χώρας από βιοαέριο και βιομάζα.

Παράλληλα, σήμερα κατασκευάζονται νέες μονάδες συνολικής αξίας 770 εκ. ευρώ οι οποίες όταν ολοκληρωθούν θα παράγουν επιπλέον 407 Mw ηλεκτρικής ενέργειας από ανανεώσιμες πηγές. 

Επίσης, η Εθνική Τράπεζα κατέχει ένα σημαντικό μερίδιο στην χρηματοδότηση μικρών φωτοβολταϊκών πάρκων, ισχύος έως 100 kw το καθένα. Έχουμε ήδη εγκρίνει τη χρηματοδότηση 160 τέτοιων επενδύσεων συνολικού ύψους 65 εκατ. ευρώ, με 45 εκατ. ευρώ.
Συνεργασία ΕΤΕ με το ΤΕΕ

Στα πλαίσια της στρατηγικής μας για την πράσινη οικονομία και την πράσινη ενέργεια ειδικότερα, εντάσσονται μια σειρά από δράσεις που έχουμε ξεκινήσει από κοινού με το Τεχνικό Επιμελητήριο της Ελλάδος, με το οποίο η Εθνική Τράπεζα έχει ιστορικούς δεσμούς συνεργασίας. 
Η συνεργασία μεταξύ των δύο φορέων έχει ξεκινήσει από το 1956 και έχει αποκτήσει μία σταθερή διαχρονικότητα. Μέσα στα πλαίσια αυτής της συνεργασίας γίνονται οι πληρωμές των μηχανικών της χώρας μας μετά από σχετική εκκαθάριση συναλλαγών που κάνει το Τεχνικό Επιμελητήριο της χώρας.  

H Εθνική Τράπεζα σε συνεργασία με το ΤΕΕ συμμετέχει στο πρόγραμμα ενεργειακής αναβάθμισης των κτηρίων όπως θα καταρτισθεί στις λεπτομέρειές του από το αρμόδιο υπουργείο.  Όταν διατυπωθεί η τελική μορφή των σχετικών ρυθμίσεων, θα χρηματοδοτηθούν όσα νοικοκυριά θελήσουν να αξιοποιήσουν τα προνόμια που προγράμματος για την ενεργειακή αναβάθμιση των σπιτιών τους καθώς και όσοι μηχανικοί χρειασθούν κεφάλαια κινήσεως για την απαιτούμενη ρευστότητα της επιχείρησής τους κατά την φάση υλοποίησης των έργων ενεργειακής αναβάθμισης κτηρίων.  Το πρόγραμμα χρηματοδότησης των μηχανικών θα γίνει σε συνεργασία και με ΤΣΜΕΔΕ το οποίο επεξεργάζεται μεθοδολογία ώστε να μπορεί να εκδίδει εγγυήσεις για αυτά τα ιδιωτικά έργα.

Η νέα πρωτοβουλία της Εθνικής

Το πρόγραμμα του υπουργείου με τις προβλεπόμενες επιδοτήσεις επιτοκίου ή/και επιχορηγήσεις των επενδύσεων υποψήφιων επενδυτών δεν θα μπορούσε από μόνο του να καλύψει όλο το φάσμα των αναγκών που υπάρχουν σε επενδύσεις ενεργειακής αναβάθμισης κτηρίων.  
Η Εθνική Τράπεζα, συμμετέχοντας στην σχετική προσπάθεια, όχι μόνον θα πάρει μέρος στο πρόγραμμα ενεργειακής αναβάθμισης το οποίο θα λάβει την τελική μορφή του έως τέλος Ιουνίου, αλλά επιπλέον ανακοινώνει σήμερα μία νέα πρωτοβουλία για το ίδιο θέμα, το πρόγραμμα «Ενεργειακή Εθνοστέγη», το οποίο διαθέτει τέσσερα πλεονεκτήματα.
1. Η Εθνική Τράπεζα διευρύνει το φάσμα των εν δυνάμει δικαιούχων του προγράμματος ενεργειακής αναβάθμισης κτιρίων, ώστε να μπορεί να συμμετάσχει κάθε ιδιοκτήτης ακινήτου, χωρίς προϋποθέσεις ηλικίας κτιρίου ή ύψους εισοδήματος των ιδιοκτητών του.  Με το πρόσθετο πρόγραμμα της Εθνικής θα υπάρξει σημαντική διεύρυνση των ενδιαφερομένων για ενεργειακή αναβάθμιση κτιρίων, εκτιμούμε ότι ο αριθμός τους θα είναι πολλαπλάσιος των 100.000 που καλύπτονται από το πρόγραμμα του υπουργείου.  
2. Το πρόγραμμα της Εθνικής Τράπεζας θα προβλέπει ευνοϊκούς όρους χρηματοδότησης για όσους το επιλέξουν

3. Με το πρόγραμμα της Εθνικής Τράπεζας εξασφαλίζεται η ενδιάμεση χρηματοδότηση για τους μηχανικούς, οι οποίοι θα χρειασθούν βραχυπρόθεσμη χρηματοδότηση προκειμένου να υλοποιήσουν τα σχετικά έργα ενεργειακής αναβάθμισης των κτιρίων.
4. Τέλος, με το πρόγραμμα της Εθνικής Τράπεζας διασφαλίζεται η ποιότητα των έργων που θα εκπονηθούν, αφού προϋπόθεση για την τελική εκταμίευση των σχετικών δανείων θα είναι η ολοκλήρωση αλλά και η πιστοποίηση αυτών των έργων από τους ενεργειακούς επιθεωρητές.
Ολοκληρώνοντας την παρέμβασή μου, θα ήθελα να σας διαβεβαιώσω ότι η Εθνική Τράπεζα θα συνεχίσει σταθερά να ενθαρρύνει και να στηρίζει προνομιακά κάθε πρωτοβουλία στο πεδίο της πράσινης οικονομίας. Πιστεύουμε ότι αυτού του είδους οι επενδύσεις βελτιώνουν την ποιότητα της καθημερινής ζωής όλων μας, μειώνουν το κόστος διαβίωσης και, ταυτόχρονα, δημιουργούν τη βάση για ένα νέο μοχλό ανάπτυξης της ελληνικής οικονομίας. 








Αθήνα, 14.4.2010
